
PREDGOVOR 


Knjiga ,,Rudarska mjerenja“ je nastala kao skup mojih dugogodišnjih predavanja na 
RGN fakultetu u Zagrebu. U knjizi je obuhvaćen dio (po mojoj ocjeni interesantnih) 
disciplina koji spada u rudarska mjerenja, ali se kod drugih autora sličnih udžbenika mogu 
naći ponešto drugačije teme. Za promatrača sa strane sadržaj knjige možda predstavlja čudan 
konglomerat, jer bi jedan dio sadržaja svakako mogao biti dio npr. mojeg udžbenika iz 
geodezije, dok bi drugi dijelovi knjige mogli biti u nekom statističkom priručniku, a također 
jedan dio zadire u strojarstvo ili elektrotehniku. No upravo su po tomu rudarska mjerenja 
specifična jer su kod njih zastupljene mnoge tehničke discipline. Ako se geodezija smatra 
multidisciplinarnom (matematika, fizika, elektrotehnika, strojarstvo i dr.), tada to još više 
vrijedi za rudarska mjerenja. 

U novije vrijeme je kod nas jamska eksploatacija izgubila na značenju, ali se principi 
rudarskih mjerenja svakodnevno primjenjuju u cestogradnji kod izrade tunela. Principi i 
postupci rudarskih mjerenja postat će još interesantniji ako ili kad se u našem glavnom gradu 
Zagrebu započne s izgradnjom podzemne željeznice. Kod takvog projekta rudarska će 
mjerenja zasigurno biti jako zastupljena i važna. Rezultati dosadašnjih analiza potreba grada 
Zagreba za izgradnjom podzemne željeznice koje su rađene u nekoliko navrata, pokazale su 
da Zagrebu u ovom trenutku ne treba podzemna željeznica. No primjeri izgradnje 
podzemnih željeznica iz drugih sredina pokazali su da su to redovito projekti koji se 
realiziraju kroz vrlo dugi niz godina, a kada je sve ,,gotovo“, počinje nadogradnja, 
rekonstrukcija i proširenje. Većina će se složiti s konstatacijom da je promet u užem centru 
Zagreba već danas zreo za podzemnu željeznicu, pa bi za početak bilo dobro da se započne 
izgradnja npr. dvije linije zapad — istok, sa stanicama u užem centru (Ilica, Jelačićev trg, 
Maksimirska....) i druga linija sjever — jug (Gupčeva zvijezda, ispod Gornjeg grada, Savska 
ulica......). No dok ovakav projekt zaživi, pokazat će se potreba za postojanjem podzemne 
željeznice i u drugim dijelovima grada. Stoga se može pretpostaviti da će budući studenti 
rudarstva biti vrlo traženi specijalisti, a rudarska će mjerenja značajno dobiti na težini. 

Siguran sam da će dijelovi ovog udžbenika unatoč naziva u naslovu biti od koristi 1 
za studente geologije ali i drugih usmjerenja. 


Koristim priliku da zahvalim svima koji su na bilo koji način doprinjeli da ova knjiga 
poprimi ovakav oblik, a posebno zahvaljujem recenzentima na korisnim savjetima i trudu. 
Naročito zahvaljujem Saši Kolaru, mom tehničaru u Zavodu za Geofizička istraživanja 1 
rudarska mjerenja RGN fakulteta, za izradu većine slika. 


Zahvaljujem mojoj obitelji na strpljenju i podršci, a ovu knjigu posvećujem mojim 
sinovima Marcelu i Alexu. 


U Zagrebu, 2007. Dr. Radovan Marjanović Kavanagh 

